
PËR NDERIMIN DHE MIRËNJOHJEN E THELLË NGA REPUBLIKA E SHQIPËRISË PËR FIGURËN E PRESIDENTIT IBRAHIM RUGOVA

Kuvendi i Republikës së Shqipërisë:
- Duke mbajtur në konsideratë rëndësinë madhore të shtetit të Kosovës në mbrojtjen e të drejtave të shqiptarëve dhe për stabilitetin e rajonit të Ballkanit;
- Në nderim të thellë e me mirënjohje të rolit të jashtëzakonshëm e udhëheqës të Presidentit Ibrahim Rugova në rrugëtimin e shqiptarëve drejt shtetit të pavarur të Kosovës; 
- Duke vlerësuar lart punën intelektuale dhe aktivitetin politik dhe shtetëror të Presidentit Ibrahim Rugova;
- Duke riafirmuar mbështetjen e plotë për rrugëtimin evropian dhe euroatlantik të Republikës së Kosovës, si dhe duke vlerësuar mbështetjen e partnerëve ndërkombëtarë në këtë proces; 
- Duke përqafuar trashëgiminë e veprës së tij si thelbësore për konsolidimin e shtetit të pavarur të Kosovës;
- Duke çmuar kontributin, vlerat dhe sakrificat e popullit të Kosovës, si dhe të patriotëve të shquar saj:
1. Nderon me mirënjohje të thellë kombëtare dhe me krenari patriotike punën intelektuale, politike dhe shtetërore të Presidentit Ibrahim Rugova.
2. Mbështet nismën për vendosjen e shtatores së Presidentit Rugova në një nga sheshet kryesore të qytetit të Tiranës dhe i sugjeron Bashkisë së Tiranës të finalizojë këtë nismë.

